khistorydata/jeongjo-sjw-relations huggingface dataset:
정조 7년
掌令鄭彦郁疏曰。伏以。臣近年以來。薇垣柏府。除命荐降。而衰病轉甚。又値在外之變通。一未趨承。以覲耿光。是臣未死前至恨至痛也。春夏之間。累次承命。今此柏府新除。馹召連降於數日之內。臣誠感激惶霣。罔知攸措。顧此風憲之職。責任最重。上而論執時政。下而糾察百寮。自非年少氣健。言論風采。綽有可觀者。則其不可濫廁也。明矣。如臣年過七十。隨處昏耄。特一縷未絶之未冷屍而已。噫。彼銓官。何取於此。而苟然備擬。淹延時月。無異乎閑司漫局。此則銓官不察矇然之致也。臣謂銓官。不可無警責之道也。席藁偃伏。更陳危悃。淹命草莽。連事瀆擾之罪。萬殞猶輕。伏乞聖明。亟許鐫削。仍令重勘。以治前後逋慢之罪焉。臣方病欲死。不能趨命。不敢贅有他說。而竊有區區憂愛之忱。敢此附陳。惟聖明少垂察焉。蓋人主一心。萬化之原。萬事之本。紛華波蕩而易至流汨。氣拘物誘而易至失正。故聖人所以設爲隄防者。靡不用極。於是乎使士獻詩。使瞽獻典。使史獻書。使師箴。使𥉾賦。使矇誦然猶不足也。至於盤盂之器。凡杖之屬。莫不有銘。使之接乎外者。無一非僻之物存乎心者。常存淵氷之戒。此所以化與心成。而德修罔覺者也。嗚呼。後世成就君德之任。只有經筵一官。而亦且應文備僚而已。其可責之以君德成就之任乎。至於聖人明誠之旨。精一之要。專以經筵輪講從容討論。潛心於帝王之學。加意於一精之工。而又必以主敬爲本。無怠忽間斷之病。則全體於是乎立。而大用於是乎行矣。先儒言敬。蓋非一二。有所謂主一無適之訓。有所謂常惺惺法者。有所謂其心收斂。不容一物者。有所謂齋莊整齊等語。程子謂制之於外。所以養其中也。若論其工程節次。則必先之乎齋莊整齊而後。其心可以收斂。可以無敵。可以常惺惺。而爲萬化之原。萬事之本。由是而好惡一循乎天。則褊私不累乎吾心。廓然大公。無意必固我之弊。物來順應。而無將迎正助之患然後。可幾之乎帝王之學。精一之工矣。伏願聖明留心焉。嗚呼。我殿下以不世出之主。奮大有爲之志。凡所以建中建極。陶鑄一世。而繼志述事者。可謂卓冠百王。而猶不免有志勤效遠之歎。臣以爲此莫非群下之過也。然而究其大本大源。則又在乎殿下之一身。而若其所以行之之道則有三焉。曰公也。明也剛也。主之以無黨無偏之公。燭之以辨別是非之明。用之以廓揮乾斷之剛。必使主於中者。亭亭當當。平平正正。無一毫偏係累然後。明是非辨善惡。如鑑照物。大小姸媸。各隨其形。如衡稱物。左右俯仰。各得其宜。而其所以斷而行之。則又在剛而已矣。如是則人心厭服。衆志一定。自底於渙然氷釋之地矣。如其不然。而一以含糊姑息爲事。則臣以爲終無底定之日也。如聽訟然。公辨曲直。則訟自已。不能公辨。而從事兩解之。則訟不可已矣。噫。殿下於公明剛三德。固已無一之不備矣。用舍不偏。好惡無僻。遠近內外。無不涵育於一視之仁。此天地之公也。兼聽竝觀。淵鑑孔昭。而不眩於兩至之言。此日月之明也。苦心血誠。十年如一日。左撓右攘。終始不擾。而守之如金石之堅。此乾陽之剛也。是宜有非常之功。不世之業。而數計見效。終未有一變至道之美。臣實恇然而惑也。然而恥君不及堯舜之意。求過於無過之中。則或恐殿下於是三德。猶有所未盡而然耶。伏願殿下。益加勉勵。本之至公。以建其中。察之至明。以定其是非。行之至剛。以祛其委靡姑息之病。勿以小康自足。而必以唐虞三代爲期焉。臣受恩罔極。報效無階。不以疎外自沮。不以僭妄爲嫌。而略貢陳腐之言。以效芹曝之悃。伏願聖明。勿以人而廢其言。目今天旱孔酷。漠無雨意。田疇之間。移秧者十之四五。亦皆乾涸。難望其有秋。其他野邑陂隄之外。茫然荒廢。今雖得雨。夏序將窮。尤無可望。凶歲之滋甚。不秋而已辨。連歲荐饑。實有大憂。請令廟堂預爲講究救荒之策焉。昨歲大飢。以賑得活之氓。僅保性命之餘。當此窮夏節晩之時。列邑之督捧稅米。與還麰一時竝行。鞭扑狼藉。桁楊載路。民皆擾擾。有荷擔避走者。有蕩盡産業者。見甚慘憫。今旣若此。來頭可知。臣在鄕土。目擊是狀。故敢此猥陳。惟聖明小燭焉。答曰。省疏具悉。上款陳勉。爾言切至。另欲加勉。上款民事。尤屬時務。大抵今年雨澤。始裕終閟。且聞本道霑漑處。多寡不適云爾。則來頭民情。極痛關心。卽今廟堂竝爲論理稟處。爾其勿辭。上來察職。
정조 7년
癸卯六月二十一日辰時。上御誠正閣。右副承旨與下直守令入侍時。成川府使鄭東俊。任實縣監尹行儼。右副承旨徐龍輔。假注書金孝建。記注官金健修。記事官李祖承。以次進伏訖。上下敎曰。任實縣監。日前已爲入侍。別無更問之事矣。今年湖南。酷被暵災。汝須速往。十分愼勉。因命先退。上曰。右承旨入侍。賤臣承命出傳。上曰。注書先出。與廳注書。同修次對日記與筵說。斯速書入。賤臣承命出來。上命退。諸臣以次退出。
정조 7년
癸卯六月二十一日巳時。上御誠正閣。吏房承旨。率輪對官入侍時。行都承旨鄭昌順。假注書沈銖。記事官李祖承李崑秀。輪對官東學訓導玄杞。中學訓導承膺祚。南學訓導李聖輪。南部都事李基讓。北部都事林性運。以次進伏訖。上曰。輪對官以次進前。杞進伏。上下詢職姓名。杞曰。東學訓導臣玄杞矣。上曰。職掌仰奏。可也。杞曰。訓導儒生矣。上曰。有所懷乎。杞曰。無矣。命退。膺祚進伏。上下詢職姓名。膺祚曰。中學訓導臣承膺祚矣。上曰。職掌仰奏。可也。膺祚曰。訓導儒生矣。上曰。有所懷乎。膺祚曰。無矣。命退。聖輪進伏。上下詢職姓名。聖輪曰。南學訓導臣李聖輪矣。上曰。職掌仰奏。可也。聖輪曰。訓導儒生矣。上曰。有所懷乎。聖輪曰。無矣。命退。基讓進伏。上下詢職姓名。基讓曰。南部都事臣李基讓矣。上曰。職掌仰奏。可也。基讓曰。有七事矣。上曰。七事陳奏。可也。基讓曰。坊內居民非法事。里門警守。家岱打量。諸處修掃。人屍檢驗。道路橋梁。頒火禁火爲七事矣。上曰。此部官。爲誰之族乎。昌順曰。宣廟朝故相臣李德馨之後孫矣。上曰。爾於故相。爲幾代乎。基讓曰。爲七代孫矣。命退。性運進伏。上下詢職姓名。性運曰。北部都事臣林性運矣。上曰。職掌仰奏。可也。性運曰。有七事矣。上曰。七事中諸處修掃。指某處某所乎。道路橋梁。指何道何橋乎。仰陳。可也。性運不能詳對。上曰。爾以年少之人。徑出六品。加意凡事。務爲修擧。可也。命退。昌順曰。賤臣有區區所懷。敢此仰達矣。卽伏見洪儀泳有分揀之命。儀泳之情犯有無。雖未可知。渠以凶逆之族黨近屬。何敢爲決科榮進之計乎。天下之惡一也。自古凶逆何限。而豈有如趾述等諸賊乎。至今思之。心膽猶裂。儀泳不幸爲其近族。則固當縮伏。而自同平人。策名科榜。國有隄防。焉敢乃爾。放恣無嚴。莫此爲甚。臺啓之所以聲罪。非爲儀泳有所干犯。以其決科之罪。難免竄配之律。殿下旣許允從。旋卽分揀。俄者諸僚。有徼還之議。而事近張皇。故諸僚相議。如有入侍者。則欲爲筵達。臣適登筵。敢此仰達矣。上曰。過矣。昌順曰。雖以待臺閣之道言之。旣下允從之命。則有光翕受之美。而今見分揀之敎。似出收殺之意。此亦有欠於聽言來諫之道矣。以嚴隄防。重臺閣之道。儀泳分揀之命。亟賜還寢。宜矣。上曰。此何足爲嚴隄防之道耶。承宣可謂擧職。而所言則終似過中矣。昌順曰。惠慶宮誕辰。隨行陳賀。而本院問安。則自當依例爲之。故臣以此意。言於院中。院吏輩皆謂無前例。不得已考見再昨年日記。則果有已行之例矣。似此近例。無有知者。院中事。誠可悶矣。上曰。近來日記。皆已修納耶。若有過限未修者。卿旣管院務。另加申飭。無至過限。可也。上命退。諸臣以次退出。
정조 7년
癸卯六月二十一日申時。上御誠正閣。左副承旨入侍時。左副承旨李時秀。假注書朴能源。記事官李崑秀尹行任。以次進伏訖。上曰。兼春秋入侍。賤臣承命出。與兼春秋金鳳顯偕入進伏。時秀曰。卽伏見洪忠監司金文淳。今春夏等褒貶啓本。則舒川郡守柳鎭琡。唐津縣監李雨培。宜置下考。而置諸中考。致勤點下。殊無嚴明殿最之意。推考警責。何如。上曰。依爲之。出擧條上命退。諸臣以次退出。
정조 7년
行都承旨鄭昌順坐。行左承旨閔鍾顯坐。行右承旨朴祐源坐。左副承旨李亨元未肅拜。右副承旨徐龍輔坐直。同副承旨金翊休坐直。注書二員未差。假注書金孝建仕朴能源仕直。事變假注書沈銖仕。
정조 7년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
以大司諫洪明浩。獻納申致權。正言趙公鎭趙恒鎭。執義李東郁。持平申耆洪聖淵牌不進罷職傳旨。傳于金翊休曰。只推。
정조 7년
傳于鄭昌順曰。下直守令留待。
정조 7년
傳于金翊休曰。禮房承旨入侍。
정조 7년
傳于鄭昌順曰。京畿監司留待。
정조 7년
傳于閔鍾顯曰。左承旨與前京畿監司入傳。
정조 7년
傳于金翊休曰。京畿監司沈頤之下直。長弓一張。長箭一部賜給。
정조 7년
鄭昌順啓曰。假注書金孝建。身病猝重。勢難察任。今此改差。何如。傳曰。允。
정조 7년
金孝建改差。代以李庚運爲假注書。
정조 7년
以假注書望筒。傳于鄭昌順曰。所謂實注書輩放恣。愈往愈甚。臨政注書。渠輩必皆妄度賞典。着擬之際。看作行下。不分當否。推以行私爲事。位卑之時。伎倆如此。儻於進步之後。事事必欲賞權事。已乎首望。則以登科十年。自當出六。出六則一也。必以注書出六然後。在渠輩爲生色乎。實注書招致。其委折爲先問啓。萬一欺隱。當以詐不以實律論。以此嚴飭。卽刻捧入。
정조 7년
承旨前望單子入之。李鼎揆金翊休落點。
정조 7년
傳于鄭昌順曰。承旨房仍。
정조 7년
朴祐源啓曰。事變假注書沈銖。身病猝重。勢難察任。今姑改差。何如。傳曰。允。
정조 7년
傳于閔鍾顯曰。軍士房承旨入侍。
정조 7년
傳于金翊休曰。京畿監司。再明日來待。
정조 7년
傳于鄭昌順曰。右副承旨牌招察任。
정조 7년
傳于鄭昌順曰。政官更爲牌招開政。違牌勿爲呼望。
정조 7년
有政。吏批。判書徐浩修進。參判李敬養進。參議黃昇源式暇。行都承旨鄭昌順進。以李亨元爲承旨。以鄭好仁爲判尹。以鄭尙淳爲判義禁。許晊爲兵曹佐郞。鄭東敎吳彦敎爲宗廟令。金必泰爲宗廟直長。金啓淳爲宗廟副奉事。
정조 7년
兵批。判書李命植病。參判柳義養病。參議李在學入直進。參知金履禧病。同副承旨金翊休進。副護軍李廷壽。副司直李時秀林錫喆申思運鄭宇淳李喆模。副司正鄭弘哲。
정조 7년
鄭昌順。以宗廟署都提調意啓曰。本署令李之珩。再昨入直矣。今日謂有私故。請番於諸僚。以不卽交替。至於徑出之境。他郞官雖卽入直。莫重之地。不待面看。任自擅出。誠極駭妄。其罪狀。令攸司稟處。何如。傳曰。肅敬之地。有此無前之擧。豈但諉之該郞駭妄。莫非不能申飭之致。予方以此悚然。卿等不職之失。未暇言也。徑出之郞官。固有罪矣。不卽替番之人。亦極駭然。竝先汰後拿。大抵柳曾養遞去之後。廟司擧行。多有慢忽。前後受敎。近多抛置云。此銓曹不能擇差而然。有闕之代。今日政。各別擇。此後銓官。又復如前排擬。隨現重勘。斷不可已。依此知悉。
정조 7년
以宗廟令李之珩尹在寬汰去傳旨。傳于鄭昌順曰。奚獨尹在寬之罪乎。在寬雖不入他郞官。若姑趁卽推移。豈若是也。當次與不當次。不必區別。政院事。殊涉未安。此傳旨勿施。更爲捧入。未差之代。今日政。竝令擇差。
정조 7년
金翊休啓曰。卽者義禁府都事來言。行判中樞府事李徽之。今方待命於金吾門外云。係是大臣去就。敢啓。傳曰。知道。
정조 7년
金翊休啓曰。卽者中樞府錄事來言。行判中樞府事李徽之。伏見宗廟署草記批旨。不勝萬萬惶悚。走伏金吾門外。恭俟嚴譴云。係是大臣去就。敢啓。傳曰。安心勿待命事。遣史官傳諭。
정조 7년
鄭昌順啓曰。今六月二十四日。都目政事爲之之意。敢啓。傳曰。知道。親政處所。以便殿爲之。
정조 7년
鄭昌順。以吏曹言啓曰。今日本曹開坼坐起時。考見洪忠道褒貶啓本。則舒川郡守柳鎭琡。唐津縣監李雨培題目。純是貶意。則宜置下考。而置諸中考。致勤點下。竝依定式。下考施行。報恩縣監任璛。以察奸宜勉爲目。則宜置下考。而置諸中考。殊無嚴明殿最之意。當該道臣。推考警責。報恩縣監任璛。罷黜。何如。傳曰。允。
정조 7년
朴祐源。以訓鍊都監言啓曰。昨日烽火後。三登居朴永實爲名漢。欲爲留宿於訓鍊院大廳。而行止極其殊常。入直官通于下都監座更。使之驅逐。則厥漢拔其佩刀。刺其座更軍之臍下右腹。出走之路。逢着訓鍊習讀金光宇。又刺腹下。又逢私奴丁泰。刺其右脚上而逃走。本局砲手姜贊萬。與其子合力執捉。仍爲結縛。足鎖着栲。往救座更軍傷處之時。更過二鼓。捕校聞此消息。卽來奪去事。巡邏牌將來告。故使將校。摘奸於習讀金光宇處。則今已殞命矣。一刀三刺。萬萬凶獰。罪關殺獄。自當償命。而事出下都監近處。執捉又是本局砲手。査實之際。草記自爾遲滯之意。敢啓。傳曰。償命一款。自有三人。而旣刺朝官。又刺更卒。或已殞命。或在死境。常憲之外。且係軍律。正法。可也。梟首。可也。此則待決末處分。爲先令捕廳蹤跡及情節。嚴覈取招。卽爲草記。可也。
정조 7년
金翊休。以左邊捕盜廳言啓曰。因訓鍊都監草記判付內。償命一款。自有三尺。而旣刺朝官。又刺更卒。或已殞命。或在死境。常憲之外。且係軍律。正法。可也。梟首。可也。此則待結未處分。爲先令捕廳蹤跡及情節。嚴覈取招。卽爲草記。可也事。命下矣。罪人朴四赫。蹤跡及情節嚴覈。則所供內以爲。本以胎生於平安道三登縣朝陽坊義興里。入籍居生。而本縣軍器軍官隨行矣。聞京城之好。觀光次七八日前。上京入城。路邊逢着本縣同里居盲人趙哥。與之同往其家。以渠家無宿所。指示三登京主人家。亦與之同往。不逢主人而還。夕間獨往。則主人以非官屬。不爲許接。故夜則托身無處。兩次被捉於巡邏受棍後。或宿於立帥字旗竿空舍。或宿於松林中矣。昨日周行。到訓鍊院。則日已昏矣。入坐于退軒。則被人驅逐。一出門外。到處掩捕。脫身無路。手執所佩刀子。衝突奪路之際。刃刺致傷。果爲三人。而被衆人齊發亂打結縛云矣。敢啓。傳曰。供辭全不成說。雖欲衝突奪路。以刃擬人。尙云理外。一刺再刺。至於三刺。如非喪性。必有隱情。此情節之當問者也。且與春地之愚氓有異云。而或投宿松林。或客接公廨。行止不但閃忽。許多日留連。亦從何處糊口乎。苟無窮發之跡。明是奸細之徒。此蹤跡之當問者也。俄以情節及蹤跡。使之嚴覈以聞。而特敎取招之下。漏却專款肯䋜。草草數語。捧供草記。此等捕廳。革亦無妨。此草記勿施。更加鉤覈。期於得情。得情後。草記。
정조 7년
金翊休。以左邊捕盜廳言啓曰。依罪人朴四赫捧供草記判付內辭意。罪人朴四赫處。其所閃忽之蹤跡。連刺三人之情節。更加周牢究問。則所供內。矣身本以平安道三登縣朝陽坊義興里胎生之人。本縣軍器軍官隨行。而父成大。亦爲將校隨行矣。今番上京。聞京城之好。果爲觀光次上來。而初無指送與同行之人。入京後。同鄕趙哥盲人。不爲許接。三登邸人。亦爲驅逐。故彷徨街路。兩次被捉於巡邏。再受棍罰。住接無處。晝則或乞食於閭家。或以路資餘錢。買食於飯廛。夜則或宿於公廨。或宿於松林矣。昨日到訓鍊院。則日已昏矣。入坐于退軒。則守直之人。謂之盜賊。欲爲掩捕。故果以所佩刀子。先刺一人。脫身逃出。則轉相警呼。到處掩捕。又爲連刺二人而走。被衆人齊出結縛矣。蒼黃恐怯之際。只爲脫身之計。豈有隱情。至於刃刺三人之多乎。此外雖死周牢之下。無他可供之辭云矣。四赫爲人。聽言觀貌。極似病魔。自初至今。語多荒雜。全沒倫脊。難以鉤覈。其所謂同鄕盲人趙興彩招來。査問四赫之平日何狀。則以爲。四赫本有邪病。性行又甚乖悖。見棄於鄕里。故今番偶然相逢。而不爲許接云。以此觀之。似是狂悖之人。而嚴敎之下。屢次究問。終不能鉤得其隱情。臣惶恐待罪之意。敢啓。傳曰。知道。卿則退待處分。本事發遣從事官勘處之方。收議諸將臣草記。
정조 7년
義禁府啓目。前令李之珩尹在寬。直長金思義。副奉事李象鼎等。原情云云。傳旨問目內辭緣。泛稱遲晩。竝只刑推得情。何如。啓。竝只除刑推議處。
정조 7년
領敦寧金熤箚曰。伏以。臣之父母墳山。纔過緬禮。而事力所拘。墓貌未完。方便周章。取次修擧。必待臣躬自幹當。而每有來往。輒事瀆擾。實有所萬萬悚惶者。向於筵席登對之時。敢以若非經宿。無煩請由之意。仰陳私懇。幸蒙旻覆之天。不賜猥越之誅。曲垂矜諒之恩。臣於是感極幽明。不覺淸涕之潛滋。卽接墓戶所報。比來暵乾。莎枯而土損。今若因循度日。或値澇水。則恐不免漸益剝落。臣不可不汲汲馳往。及時修補。而若欲完事而還。將費一兩日遲淹矣。旣不可當日往還。則義不敢擅便行止。儻蒙聖慈。特賜終始之恩。更許臣不煩恩由。經數宿私自來往。則臣可以仰戴洪私。完就墓事。瞻望祈懇。不勝顒祝。答曰。省箚具悉卿懇。卿其依所請安意往省焉。仍傳旨。此批答。遣史官傳諭干領敦寧。
정조 7년
吏曹判書徐浩修。參判李敬養。參議黃昇源等疏曰。伏以。臣等卽伏見掌令鄭彦郁疏本。則自處以老昏。謂政注苟充。費辭譏斥。至請警責。臣等不勝瞿然慙悚之至。噫。臺閣之體貌。何如。責任。何如。而爲銓官者。慢不審於注擬。致有苟充之擧。則實非微眚薄過之比。其罰豈止於警責而已哉。第此臺臣。非但歷揚兩司。亦旣屢經納言。則宿硏掌憲之職。在銓曹爲當然之擬。在臺臣爲儻來之銜。所謂苟充之說。臣等誠莫曉其故也。祗緣臣等冒據睢盱之場。不思斂退之方。數次赴政。已招疑怒。尙何敢晏然蹲仍。自取顚沛而後已也哉。開政有命。天牌儼臨。而情地危蹙。祗承無路。玆敢相率陳章。仰請譴何。伏乞聖明。亟令鐫改臣等之職。以謝人言。以肅朝綱。千萬幸甚。臣等無任屛營兢惶之至。謹昧死以聞。答曰。省疏具悉。卿等勿辭行公。
정조 7년
癸卯六月二十二日辰時。上御誠正閣。都承旨與科次試官入侍時。直提學鄭志儉。檢校直閣金憙。行都承旨鄭昌順。假注書金孝建。記事官李祖承李崑秀。以次進伏訖。上命進前。諸臣進伏。上命考科試試券。志儉讀券。上曰。此與大比之科有異。都令同見試券。好矣。上命書榻敎曰。左承旨與下直守令入侍。上曰。承旨前望單子入之。出榻敎賤臣承命出。持望筒還入。上命書榻敎曰。新除授承旨。竝牌招察任。上曰。新除授承旨金翊休敍用。出榻敎左承旨閔鍾顯。率朔州府使曺允根進伏。上下詢職姓名。允根對曰。朔州府使臣曺允根也。上問履歷。允根曰。以都摠都事。歷雲山郭山海美等郡。自海美移除見職矣。上曰。海美昨年穡事。何如。允根對曰。慘凶矣。上曰。上來時所見。何如。允根曰。雨水雖未浹洽。洞畓則幾盡移秧。高燥處有惜乾之歎。而幸仍麥豐。民間所見。比昨秋稍勝矣。上命鍾顯讀宣諭後。下敎曰。汝先出下去。謹愼爲之。可也。允根先退。上曰。雨未時洽。風反爲災。言念民事。曷勝悶然。卿等當有所聞。未知農形果爲如何云耶。昌順對曰。及今雨下。猶有餘望。而連日東風。似或霈然矣。憙曰。原春道則能免歉荒。而至如洪川春川等地。雖謂之大登。可也。而間間有被災處。洪忠道則大體被災之中。連山公山等地。尤被旱災云矣。志儉曰。兩西亦有或勝或甚處云。今年似未免穴農矣。上曰。院規申飭乎。昌順曰。連爲申飭矣。上曰。近日右位請坐。則下位恭勤施行乎。昌順曰。施行矣。上曰。各司草記來呈時。果皆親呈乎。昌順曰。承旨廳坐。諸臣親呈。莫敢違規矣。上命退。諸臣以次退出。
정조 7년
癸卯六月二十二日辰時。上御誠正閣。軍士房承旨入侍時。行右承旨朴祐源。假注書朴能源。記事官李崑秀尹行任。以次進伏訖。上曰。予非不節用。而治不下究。聞閭巷之間。侈風漸盛云。予之節用之意。果安在哉。試看予所居之殿。所御之服。金碧不施。布苧屢澣。卽予苦心。予豈自姱其朴素也。上命書榻敎曰。都承旨與科次試官入侍。仍命退。諸臣以次退出。
정조 7년
癸卯六月二十二日巳時。上御誠正閣。左承旨與前京畿監司入侍時。行左承旨閔鍾顯。前京畿監司李亨逵。假注書朴能源。記事官金龍顯。記注官金鳳顯。以次進伏訖。上曰。近旱太甚。未知諸邑農形如何。亨逵曰。雨澤不均。周洽處間或有之。旱乾處亦多有之。以東邑言之。則驪利之間。雨澤優足。實有豐登之望。以西郊論之。則長坡之間。旱災偏酷。不無騷擾之患。南北則或雨或不雨。總以觀之。今年穡事。恐不免穴農矣。上曰。麥農果如所聞乎。亨逵曰。昨年大歉。民困旣甚。幸賴麥農之大登。能得支保矣。麥還幾至畢捧。此則誠幸。而秋農若失稔。來頭事。甚可悶慮。上曰。今年賑政。民不盡劉。莫非道臣守宰。竭誠效勞之致也。亨逵曰。此是朝家惠恤之所及矣。上曰。水原自是畿內大邑。飢民爲幾何。鍾顯曰。爲七千餘人矣。上曰。卿善於賙賑。民賴以生。予甚嘉尙矣。鍾顯曰。此乃聖上恩澤之所曁。臣何力之有。亨逵曰。臣待罪畿甸。三年之間。國穀之臭載。指不勝摟。每一念至。誠極渴悶。蓋稅船臭載。鮮在大洋。而必在港口者。緣於祖江以上。水路變舊。草嶼石崖。在在罣罥。一遇風浪。輒致撞觸。而稅船無非體大卜重。故呼吸之間。雖慣水梢工。無以回旋制遏。畢竟不免致敗之境。而船漢輩用意故敗之奸謀。亦未必不由於此。臣意則自朝家。造成水上船。可以容載數百石者十數隻。常時則以官船。付之水上諸邑。而待稅船之上來。留泊祖江以下水路平順處。下送此船。使該邑領來監色。眼同船人。量宜運來。則雖危嶼險津。似無顚覆之憂。故敢此仰達矣。上曰。以此出擧條。令廟堂稟處。可也。出擧條上命鍾顯書榻敎曰。同副承旨入侍。賤臣承命出。與同副承旨金翊休偕入進伏。上命左承旨前京畿監司退。鍾顯亨逵先退。上命翊休書傳敎曰。承旨房仍。又命書傳敎曰。在外承旨許遞。今日政差出。上命退。諸臣以次退出。
정조 7년
癸卯六月二十二日申時。上御誠正閣。禮房承旨入侍時。右副承旨徐龍輔。假注書朴能源。記事官李崑秀尹行任。以次進伏訖。上曰。近日以憫旱一事。夙夜憂勤。而臺閣含默。公車無登徹之章。廟堂寂寥。賓筵無吁咈之美。是誠予自省之處。而在廷諸臣。亦可慨也。龍輔曰。聖敎及此。不勝喜幸。上命退。諸臣以次退出。
정조 7년
行都承旨鄭昌順坐。行左承旨閔鍾顯坐。行右承旨朴祐源坐。左副承旨李亨元坐直。右副承旨徐龍輔坐。同副承旨金翊休坐直。注書二員未差。假注書李庚運仕直張至顯病。事變假注書沈銖仕。
정조 7년
行右承旨朴祐源啓曰。臺臣批旨。何等關重。而日前次對時。都憲避嫌。批答措辭。不爲書出。揆以事體。誠極駭然。原擧條。今方改付標以入。而當該注書。從重推考。臣亦有不能檢察之失。惶恐待罪之意。敢啓。傳曰。知道。卿則勿待罪。
정조 7년
行都承旨鄭昌順啓曰。卽者校理鄭在信。副修撰李集斗。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。允。
정조 7년
金翊休啓曰。合辭方張之時。兩司無詣臺之員。事甚未安。大司諫洪明浩。獻納申致權。正言趙公鎭趙恒鎭。執義李東郁。持平申耆洪聖淵。旣有只推之命。竝卽牌招。何如。傳曰。允。
정조 7년
傳于金翊休曰。軍士房承旨入侍。
정조 7년
事變假注書沈銖改差。代以沈奎魯爲事變假注書。
정조 7년
李亨元啓曰。假注書朴能源。身病猝重。勢難察任。今姑改差。何如。傳曰。允。
정조 7년
假注書朴能源改差。代以張至顯爲假注書。
정조 7년
吏曹。洪克浩洪鳳周李亨基崔起謙李燾等。登科前年滿五十。六品遷轉。何如。啓依允爲旀。登科十年人出六。亦是成式。中下考外。一體調用爲乎矣。前此出六人之虛付司果者。尙未區處。則見方在職之類。若令因此落仕。朝家記勞之擧。足爲積鬱之歸。不可無闊狹。時無職名人兺送西。餘則待窠出。次次陞遷。其中如有準朔人。不可拘此仍任。依此知悉擧行爲良如敎。
정조 7년
以慶尙監司。宜寧等邑罪人劉聖賓等。待覆奏擧行啓本。傳于金翊休曰。卽爲決處之意。回諭。
정조 7년
傳于金翊休曰。當暑滯囚。宜所軫念。禁府時囚。皆令今日內。以草記議處照律。判堂時未行公。令次堂擧行。
정조 7년
傳于徐龍輔曰。處義難免做錯。大司憲李𡊠。推考。
정조 7년
鄭昌順。以吏曹言啓曰。文司果區處事。文窠闕變通事。吏判就議大臣。都政前。以草記稟處事。命下矣。往問于諸大臣。則領中樞府事金尙喆。判中樞府事李徽之。判中樞府事洪樂性。領敦寧府事金熤。俱病不獻議。領議政鄭存謙。以爲。以文司果區處及窠闕變通事。有出擧條歷詢之命。甚盛擧也。年前爲文司果區處。特命除出南行十窠。以爲疏通之階者。已是莫大之恩。而今又爲其許多陞六之疏通。守奉官分作文窠。別檢除出陞作令。以開遷轉之路。初仕無彌廣之弊。積滯有漸疏之望。振淹之實政。無過於此。守奉官依聖敎。每園除出一窠。則合爲三員。別檢十七窠中。除出七窠。陞作令窠。則別檢竝與守奉官分作之窠。而爲十三窠。比前不過減其四窠。區處參下。亦自無礙。至於參上區處之道。大有所補。以此分排。恐似合宜云。判中樞府事徐命善。以爲。別檢之換作令窠。守奉官換作文窠。變通之政。無過於此。而承文參下。他岐亦多。別檢十七窠。本來太過。或有分排苟艱之時。今若換作。不必以五六窠爲限。竝與守奉官換作之三窠。合留十窠。其餘盡作六品令。以爲虛司果直付之窠。則其於疏滯之道。庶有大益云。判中樞府事鄭弘淳。以爲。守奉官別檢。變通作窠。旣無掣礙之端。亦爲疏滯之道。臣於此豈敢有他議。第文出六司果積滯。未有甚於近日。記昔數十年前。則司果付職者。無時不有。而其數無多。要亦磨以五六箇月。便皆區處。今則未付職者。緣何以至於四五十人之多也。淹滯之人。何嘗不有。而銓曹之所以處之者。不失其宜。則雖或有沈鬱之歎。亦豈有冤屈之心也。不患寡患不均。正謂此也。在前虛司果未區處之前。未嘗有甄復之政。近來此法。或未能堅守。則其所積滯。勢所固然。臣意則不必更求變通。惟在遵行已例之爲得宜云。大臣之意。旣已僉同。而惟陞作窠闕之多少。姑未歸一。目今各陵殿令爲十六。各陵殿別檢爲十七。若以別檢中四窠。陞作令。竝前設之令。以滿二十之數。三園守奉官中三窠。陞作別檢。竝前設之別檢。以滿十六之數。則參上參下之窠。事爲適中。而事係官制。臣曹不敢擅便。上裁。何如。傳曰。陵殿官文蔭窠之無論參上參下。歧換互陞降。特不過隨時通變之政。已例不啻斑斑。況今僉議。無甚參差。自明日都政。依議施行窠數事。依草記施行。前頭又有不足之弊。更加陞作。亦何妨也。大抵出六。未及區處復職。間多竝施之故。虛司果之盡數調用。杳無其期。此則鄭判府事議。誠得之矣。此後除非不得已復職外。就虛司果未付職人中。一從出六。次第付職。可也。
정조 7년
金翊休。以兵曹言啓曰。武司果事。兵判與諸將臣爛議後。仍又就議大臣。都政前。以草記稟處。可也事。命下矣。臣謹依聖敎。與諸將臣。同會一處。消詳講確。則訓鍊大將具善復。以爲。虛司果之多出。由於參上窠狹少之致。若爲加設訓鍊主簿數窠。而又於都政時。武兼部將。三廳中差遣邊將。則窠闕次次漸裕云。御營大將李柱國。以爲。摠戎把摠一窠。例兼北道參軍矣。今若陞爲參上參軍。仍兼把摠。則官無加設。而可得一窠。至於實職中邊將差遣之論。無異見云。禁衛大將李敬懋。以爲。若於吏批蔭窠中。捐出數窠。永作武窠。則可以稍通云。摠戎使徐有大。以爲。捕盜從事官。作爲實職窠。以之次次陞遷。則窠闕稍裕。官方不至於加設。至於實職中邊將差遣之論。無異見云。臣仍又就議諸大臣。則領府事金尙喆。判府事李徽之。判府事洪樂性。病不收議。領議政鄭存謙。以爲。武臣積滯。亦莫如近日。聖念特軫於疏滯。仍設祿窠於訓鍊院。俾之輪回陞付。旣沾斗祿。且得官稱。其於矯捄之方。慰悅之道。誠爲便當。而猶以窠窄爲慮。至有此歷詢之擧。兵判溯源之論。儘有意見。而事係更張之大者。向後無礙。有未可知。猝難輕議。至於內三廳。則以久勤差遣邊將。本有舊規。中間或行或不行。今若修明。目下都政。足可按而行之。其於通變之道。不爲無助。以把摠例兼。仍作參軍實職。亦有補於區處之道矣。然博施濟衆。其勢誠難。雖於沈滯之中。先擇其才器可用者。令銓曹拔其尤者。隨窠調用。則人才無散逸之慮。仕路無淆雜之弊。振淹之中。亦寓擇人之意。恐合事宜云。判府事徐命善。以爲。加設祿窠於訓鍊院。以爲區處虛司果之地。則疏滯之政。極爲便當。而祿窠加設。亦涉重難。臣意則司僕寺奉常寺戶兵曹自辟。皆不過一二窠。而獨軍器寺。則僉止二窠。判官二窠。全數自辟。殊無意義。今若以僉正判官各一窠。屬之兵批。與訓鍊院通融差擬。而吏批所差之主簿二窠。亦竝移送。又如左右捕廳從事官。久有陞實之議。六窠中二窠。依前自辟四窠。作爲實職。令兵曹差擬。則其於變通之方。似或有助云。判府事鄭弘淳。以爲。武臣之有虛司果。數十年以前。則未嘗有聞。今者積滯。誠未知何故而然。爲是之慮。增置祿窠。係是官制。不可輕議。設爲虛名。暫時慰悅。在其人不足爲得官之喜。在朝政適足爲無實之歸。曾於訓鍊院遞兒之設施也。人皆以窠之稍廣爲幸。不出數年。知其與實職有間然後。此輩以得失無甚關係。以此推之。影窠之不足爲振滯之道。亦可見矣。餘外通變之方。臣實疎闇。不敢强爲煩聒。惟在博詢而處之云。領敦寧金熤。以爲。許多武臣虛司果之積滯者。必有許多實職窠之變通然後。可以爲區處之道。而事係官方變通。有不可猝乍間講定者。旣無素所商度。則今不敢率爾臆對云矣。以臣愚淺之見。論其矯捄之方。誠不出於諸議中此數者。然入仕之路衆。而振滯之處寡。畢竟歸屬無地。殆同有入無出。今年以虛司果之多。增一付職之窠。明年又以虛司果之多。復增一窠。雖使年年如此。終無疏滯之道。則其在官方。恐不宜續續加設。而終不免於莫可奈何。今若欲爲之變通。則宜思永久可行之道。永久可行之道。莫如省減入仕之路。開廣振滯之處也。古則邊門禁障之任。皆屬兩班階梯之職矣。近來各處久勤之規盛。而邊將便作爲久勤設置之窠。險阨之阻守。鎭卒之團鍊。付之餘事。只計其入任之久近。勞役之緊歇。較視鎭況之豐薄。以其差擬之能否。爲都政之一大事。殊非爲官擇人之意。且近者軍門將校。多不過七八年。小則四年五年。而以報久勤。雖使陳置數三都政。終未滿十餘年矣。若於久勤窠中。除出僉使幾窠。萬戶幾窠。作堂下履歷之梯。至如遞付若干窠。皆不用遞付之規。萬戶視郡守縣令。僉使視府使牧使。不待守令差除而後。始得營將陞擬。雖以僉使萬戶。已經內外三品。則許擬營將。其外有材諝幹局者。吏批差遣守令。則不如卽今許多武弁。俱爲懸望於吏批之守令一路。而疏滯之道。足可優優。雖以軍校久勤言之。不過遲了一二年矣。可以無稱冤之端。至於守部薦初仕之窠。至爲豐多。參上未免狹窄。若以參下歧。變作參上歧。則亦可爲隨時措置之宜。臣本疎迂。不識時務。旣仰勤摯之聖念。謹具微見。以聞之意。敢啓。傳曰。知道。此與東銓事有異。不可遽然臆決。至於吏批蔭官窠移屬及本曹久勤窠換定之說。不幾於朝三暮四乎。今欲爲此疏鬱。反又貽彼抱鬱。決知爲行不得之政矣。徐判府事。訓御將之議。似或無礙。而判府事議中。從事窠陞實事。恐有難便之端。大抵各營官制。自都提擧提擧大將亞將從事官。以至千別把哨等將官。無非虛銜之階。則獨於捕從一岐。陞作實職。則終有所不可。又若增窠後遷升一款。卿議中。略減遞付幾窠。仍作堂上階梯。甚爲恰好。而沈屈於經僉者。多是未經內外三品之人也。然則得無掣肘處乎。更加爛商。務歸俱便。實合謀始之體。後日次對時。指一筵稟。可也。
정조 7년
禁府啓目。宜寧縣監黃昌源。原情云云。傳旨內辭緣。泛稱遲晩。刑推得情。何如。判付啓。此時守令。不可暫時曠官。且渠所坐。與逋欠反作等事。差有間焉兺除良。當初只病拿處。已示區別之意。姑先付過放送。使之當日還官爲良如敎。
정조 7년
禁府啓目。比安前縣監金翼均。原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
禁府啓目。星州牧使曺允亨原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 7년
禁府啓目。義城縣令韓謇原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 7년
禁府啓目。柒谷前府使金衡柱原情云云。傳旨問目內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。判付啓。依允。
정조 7년
禁府啓目。舒川前郡守柳鎭淑原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 7년
金翊休。以禁府言啓曰。當暑滯囚。宜所軫念。禁府時囚。皆令今日內。以草記議處照律事。命下矣。時囚罪人金海柱段。國穀典守。何等至嚴。則該色反弄之數。爲四十石零。而身爲官長。矇然不察。揆以法意。誠爲可駭。罪取考律文。則大明律錢穀互相覺察條有曰。凡倉庫官吏斗級。皆得互相覺察。係官錢糧。已出倉庫。而失覺察者杖一百。李之珩段。無論私故之緊歇。至重至敬之地。不爲面看。肆然徑出。極爲無嚴。究厥罪狀。萬萬痛駭。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。金海柱李之珩等。各杖一百收贖。告身盡行追奪放送。尹在寬金思羲李象鼎等段。莫重番次。互相推諉。不卽交替。至使在直之僚員。作此無前之妄擧。孽非自作。咎將誰執。亦不可無罪。罪取考律文。則大明律不應爲條有曰。凡不應得爲而爲之。事理重者杖八十。柳鎭淑段。稅穀裝載。自有定限。而不有法意。晩時發船。事極可駭。罪取考律文。則續大典漕轉條有曰。發船過限。則該守令奪告身。大明律不應爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。尹在寬金思羲李象鼎柳鎭淑等。各杖八十收贖。奪告身三等放送。曺允亨段。下納米之以還穀防給。旣是年久謬例。則雖不足深責。身爲守令。猾校頑隷。不能懲戢。已極昏謬。五百七十餘石之反作。一千五百餘石之吏逋。旣云流來之虛簿。雖異自己之犯科。而事覺之後。自冬迄今。尙未準捧者。亦極可駭。韓謇段。歉歲賙賑。飭敎。何如。則不體至意。賑穀麤糲。至有民怨。已極痛駭。而倉穀之空殼斂散。軍籍苦歇換役。亦甚駭然。罪取考律文。則大明律不應爲條有曰。凡不應得爲而爲之。事理重者杖八十。制書有違條有曰。凡奉制書。有所施行而違者杖一百。金翼均段。揭詩取譏。不察吏碑。雖不足深責。莫重倉穀之塵土相雜。該色私反。俱不能覺察。事極可駭。罪取考律文。則大明律不應爲條有曰。凡不應得爲而爲之。事理重者杖八十。錢穀互相覺察條有曰。凡倉庫官吏斗級。皆得互相覺察。係官錢糧。已出倉庫。而失覺察者杖一百。名例有曰二罪俱發。以重者論。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。曺允亨韓謇金翼均等。從重論。各杖一百收贖。告身盡行追奪放送。金衡柱段。身爲守令。不察吏奸。害及小民。已涉駭然。公穀事體。何等至重。而五百三十餘石之自官那移。二百二十餘石之邑吏犯用。俱極痛駭。罪取考律文。則大明律不應爲條有曰。凡不應得爲而爲之。事理重者杖八十。那移出納條有曰。凡各衙門收支錢糧等物。若監臨主守。不正收正支。那移出納。還充官用者。竝計贓。准監守自盜論罪。止杖一百流三千里。續大典倉庫條有曰。典守穀物虧欠者。米七十石以上。該官削職。永勿敍用。名例有曰二罪以上俱發。以重者論。大典推斷條有曰。犯私罪杖一百以上之罪。決杖告身盡行追奪。先朝受敎內。王府決杖者。代以金贖矣。金衡柱從重論。杖一百收贖。告身盡行追奪。平安道慈山府流三千里定配。而以議啓內辭意。具罪目。依例發遣府書吏。押送配所。何如。傳曰。允。如有功議。各減一等。
정조 7년
判府事李徽之箚曰。伏以。太廟肅敬之地。爲郞官而入直者。宜其夙夜洞屬。不敢造次擅離。而今者李之珩。不待交替。任自徑出。誠爲無前駭妄之擧。諸郞之不卽推移。致此空番之境。固皆罪重。而若究厥由。無似賤臣。久叨都提擧之任。苟能事事董率。申申檢飭。豈有此郞僚慢忽犯罪之事耶。莫非臣不善擧職之辜也。臣年衰病痼。三載尸位。實多不察之失。日夜怵惕。只切自訟之忱。今於昨日事。臣罪益著矣。臣不勝惶懍走伏。恭俟嚴譴。聖度寬貸。史官儼臨。至有勿胥命之敎。臣且惶且感。卽歸私次。而有罪幸免。尤極靡安。達夜悚蹙。玆敢不避煩瀆。仰陳自列之章。伏乞聖明。亟降威罰。以爲溺職者之戒焉。取進止。答曰。省箚具悉卿懇。往事何必深嫌。來效正合董責。卿須安心勿辭。仍傳曰。此批答。遣史官傳諭于李判府事。
정조 7년
癸卯六月二十三日辰時。上御誠正閣。軍士房承旨入侍時。行右承旨朴祐源。假注書朴能源。記事官李崑秀尹行任。以次進伏訖。上曰。明日卽都政日也。人才之得失。政注之公私。俱係於此。可不愼歟。臨政下敎。非止一再。而爲銓官者。看作虛文。少無實效。良用慨咄。仍命退。諸臣以次退出。
정조 7년
行都承旨鄭昌順坐。行左承旨閔鍾顯坐。右承旨李在學坐直。左副承旨李亨元坐。右副承旨徐龍輔坐。同副承旨趙興鎭坐直。注書二員未差。假注書徐瀅修仕申大龜仕直。事變假注書金良倜仕。
정조 7년
鄭昌順啓曰。判義禁鄭尙淳。漢城判尹鄭好仁。除拜後過三日不爲出肅。依定式推考警責。仍卽牌招察任。何如。傳曰。允。
정조 7년
李庚運陞六。代以徐瀅修爲假注書。
정조 7년
張志顯陞六。代以金孝建爲假注書。
정조 7년
沈奎魯汰去。代以金良倜爲事變假注書。
정조 7년
兵曹參議前望單子入之。洪秉瓚落點。
정조 7년
徐龍輔。以弘文館言啓曰。本館下番闕直。事甚未安。修撰洪文泳吳泰賢。副修撰沈基泰。竝卽牌招。以爲推移入直之地。何如。傳曰。允。
정조 7년
徐龍輔。以弘文館言啓曰。校理李太亨。副校理林道浩李泰永。謂有情勢。不爲行公。卽爲牌招察任。何如。傳曰。允。
정조 7년
以修撰洪文泳吳泰賢。副修撰沈基泰等牌不進罷職傳旨。傳于李在學曰。只推。
정조 7년
兩司前望單子入之。執義沈基泰。掌令李運彬。持平李書九。獻納李魯春。正言趙弘鎭落點。
정조 7년
金孝建汰去。代以申大龜爲假注書。
정조 7년
吏批。吏曹佐郞李集斗仍任事。承傳。以金德行爲掌樂主簿。崔在修爲司䆃主簿。李普衍爲內贍主簿。李成祜爲昌陵令。尹羲厚爲敦寧主簿。鄭獜煥爲司僕主簿。金載華爲杆城郡守。朴宗榦爲長水縣監。金夏璉爲參禮察訪。韓錫鳳爲延曙察訪。朴道翔爲雲山郡守。成大中爲興海郡守。李尙淵爲南海縣監。尹寅喆爲奉化縣監。李長喆爲樂安郡守。李世鐸爲引儀。尹博基爲漢城主簿。李羲寅爲長興主簿。徐有豐爲禧陵直長。沈景文爲司宰直長。金翊休爲舒川郡守。曺允邁爲尙瑞直長。兪漢葛爲平壤庶尹。林濬浩爲永平縣令。李惟稱爲安山郡守。金思義爲義城縣令。南海源爲興德縣監。申大坤爲長興府使。朴基豐爲碧潼郡守。吳載徽爲楚山府使。安策爲兵曹佐郞。李萬運爲尙瑞副直長。朴澈源爲司饔奉事。沈喜永爲繕工奉事。趙長鎭爲星州牧使。林重遠爲茂朱府使。尹光濩爲瑞興縣監。任希問爲德山縣監。李邦仁爲報恩縣監。方宗擧爲判校。鄭致綏爲濟用判官。李鋐爲內資奉事。鄭景祚爲禮曹佐郞。徐邁修爲唐津縣監。康聖翊爲光陵令。鄭東輔爲繕工副奉事。朴祐源爲大司憲。尹行元爲大司諫。姜彝正爲執義。趙鼎耉金宗鐸爲掌令。李秀夏盧廷良爲持平。趙錫穆爲獻納。宋民載李顯默爲正言。金憙爲兵曹參議。金履中爲高陽郡守。李斗源爲陽城縣監。權中立爲谷城縣監。羅烈爲漣川縣監。李端會爲白川郡守。趙衍德爲茂長縣監。李晢爲博川郡守。趙宅鎭爲嘉山郡守。柳孝源爲咸從府使。李時秀爲春川府使。朴天行爲安東縣監。兪漢寧爲平山府使。金益彬爲慶源府使。具紞爲雲峯縣監。尹尙東爲兵曹參知。李義福爲漢城判官。李尙烈爲河東府使。李繼祜南松耉爲假引儀。朴健陽爲刑曹正郞。金命彦爲司藝。李羲寅爲監察。金相丁爲漢城主簿。金載怕爲假監役。曺允邁爲尙衣主簿。趙興鎭爲承旨。李萬運爲尙瑞直長。金復淳爲社稷令。李廷範爲工曹佐郞。朴聞遠爲禮曹佐郞。任希默爲尙瑞副直長。申史源爲監役。李世鐸爲工曹佐郞。尹達東爲龍安縣監。朴綏源爲龍仁縣令。李喆模爲安州牧使。韓光迪爲慶興府使。房允翼宋煥德爲典籍。張至顯爲宗簿主簿。李庚運爲典籍。鄭東驥爲昌寧縣監。朴師郯爲監役。李衡喆爲工曹正郞。李英澤爲濟用副奉事。鄭晩始趙濟魯爲典籍。權默爲內資主簿。白東鈺爲繕工主簿。權任衡爲長興主簿。李在容爲假監役。鄭晩始趙濟魯爲兵曹佐郞。鄭昌老爲尙衣主簿。李㻋爲軍威縣監。朴明源爲冬至兼謝恩使。柳義養爲副使。李東郁爲書狀。宋俊載尹九宗爲典籍。李敦源爲監役。洪履健爲寧海府使。柳翼之爲保寧縣監。李元謙爲順川郡守。李集命爲禮賓參奉。鄭晩錫爲自如察訪。洪彦喆爲司諫。李景烈爲機張縣監。金相丁尹博基爲監察。典籍車衡衢。奉常主簿鄭良翰。養賢庫直長金致泳竝單付。已上四館去官。以李信默爲慶安察訪。以宋翼孝爲栗峯察訪。李在瀗爲引儀。崔鳳瑞爲齊陵令。趙夢鶠爲厚陵令。金墉爲英陵令。朴聞遠爲莊陵令。金綗采尹美基爲禁府都事。李英秀爲長興直長。崔弘毅爲宗簿直長。鄭必淳爲平市主簿。沈選之元好問爲假引儀。朴升壽爲假監役。李羲星爲寧遠郡守。鄭德濟爲濟用奉事。李亨權爲司饔奉事。宋耕玉金履九爲童蒙敎官。黃運祚爲翼陵參奉。宋厚淵爲厚陵參奉。宋秀中爲思陵參奉。洪景憲爲肇慶廟參奉。姜儐爲長寧殿參奉。洪樂敎爲懿陵參奉。金在明爲弘陵參奉。尹星基爲元陵參奉。柳秉均爲孝陵參奉。成均博士劉度興單付。學正金鼎命曺亨壽竝單付。學錄李信默。學諭閔升龍竝單付。玄重祚爲順康園守奉官。高廷憲爲昭寧園守奉官。李景溟爲仁明園守奉官。尹孝寬爲洪忠都事。金澤洙爲原春都事。文躍淵爲黃海都事。軍器奉事崔泰起。副奉事鄭弘澤。參奉黃命聃竝單付。兵批。以鄭志儉爲副摠管。以柳誼爲曹司五衛將。李東植爲景福將。朱大賢爲慶熙將。崔漸亨爲訓鍊判官。具紞爲兼司僕將。洪志浩爲五衛將。金光白爲黃海中軍。李漢佐爲全羅兵虞候。金鼎益爲車嶺僉使。李洸爲寧城僉使。鄭在博爲獜山僉使。李炡一爲龜山僉使。崔載海尹相爀爲武兼。廣州中軍李邦城單付。訓鍊判官金啓漢。主簿韓吉謩徐獜伋崔鳳興。以上減下。以尹光輝爲薺浦萬戶。金道怕爲永登萬戶。金兌興爲豆毛浦萬戶。李爲加背梁萬戶。權熻爲大丘營將。柳鎭茂爲公山營將。閔光升爲三陟營將。金履鏞爲北評事。李浩大爲長木浦別將。徐有龍爲安東營將。韓聖養爲慶州營將。魚道采爲加德僉使。成玉爲法聖僉使。李鎭璧爲平安兵虞候。護軍申大偀沈輔賢。副司直李邦榮李致中。司果洪克浩洪鳳周李亨基崔起謙李燾竝單付。全震郁爲本下僉使。朴聖臣爲淸城僉使。李希元爲德浦僉使。柳鳳得爲植松萬戶。李命松爲龍津萬戶。李元謙爲五衛將。邊德淳爲訓鍊副正。兪漢忠爲訓鍊主簿。高道寬爲舊所非浦別將。魚福龜爲格浦別將。韓命祺爲忠壯將。金爔爲訓鍊副正。閔百履爲都摠經歷。尹相爲部將。具紞爲宣傳官。吳允國爲武兼。吳興德爲知世浦萬戶。金得海爲仁遮外萬戶。柳台彦爲鉢浦萬戶。郭惇怕爲開雲浦萬戶。李義興爲訓鍊判官。閔李寅桓成夢龍爲訓鍊主簿。同知鄭徵世。僉知南志默洪宅夏李迪。副司直趙尙鎭。副司果閔李重柳甲基南基萬金聖準李宗烈承綸竝單付。大丘營將權熻。公山營將柳鎭茂。三陟營將閔光升。安東營將徐有龍。慶州營將韓聖養。五衛將李元謙。以上今加折衝。副護軍權熻柳鎭茂閔光升徐有龍韓聖養李元謙竝單付。閔百履爲宣傳官。金象三爲撫夷萬戶。李東輝爲溫萬戶。林澤珍爲造山萬戶。護軍李福徽鄭彦郁李顯靖李東郁。副司直申致權洪聖淵申耆崔逵翰李益洙林元浩安廷鐸金獻祚竝單付。李䦞彬爲宣傳官。具世赫爲訓鍊僉正。李啓春爲訓鍊判官。張信厚爲多慶浦萬戶。文贊禹爲木浦萬戶。朴希彦爲包伊浦萬戶。訓鍊主簿李尙郁單付。本院去館。沈鳳淳李漢籌爲都摠經歷。張彦興爲長津柵別將。李尙郁爲笠巖山城別將。金景默爲古豐山萬戶。沈趾賢爲兼司僕將。趙駿逵李昌培爲訓鍊判官。李厚在爲訓鍊主簿。鄭達新爲武兼。副司直洪秉瓚單付。李集斗爲文兼。崔名宇爲守門將。張齊崗爲武兼。張洽爲蟾津別將。姜世俊爲禿用山城別將。沈錫鄭㵙爲訓鍊主簿。西淸君煋爲都摠管。李敬暹爲雲籠萬戶。鄭復良爲九月山城別將。鄭衡臣爲忠翊將。吳徹常爲宣傳官。柳增萬李檜壽爲武兼。韓翼增爲部將。副司果韓啓玉。沈達漢爲副司果。李景尹爲五衛將。印時秀爲所斤僉使。李啓春爲慶尙左水虞候。李彦煐爲東道參軍。李膺福爲宣傳官。姜文龜南衡重爲部將。金致斗爲守門將。金慶喆牟應獜爲部將。徐泰秀金貴澤沈景民金鼎九爲守門將。栗浦權管文廷福。雙靑權管鄭重輝。廣坪權管金萬秋。甲巖權管金代礪竝單付。
정조 7년
李在學啓曰。兵曹判書李命植。初度呈辭。纔已捧入。而明日常參殿座時。當以別侍衛進參。待開門卽爲牌招。何如。傳曰。允。
정조 7년
李在學。以義禁府言啓曰。時囚罪人金海柱李之珩曺允亨韓謇金益均等。各杖一百收贖。告身盡行追奪。尹在寬金思羲李象鼎柳鎭琡等。各杖八十收贖。奪告身三等。金衡柱。杖一百收贖。告身盡行追奪。平安道慈山府流三千里定配事。照律草記批旨內。如有功議。各減一等事。命下矣。金海柱九代祖良彦。靖國功臣。韓謇父德吉。揚武原從功臣云。竝功減一等。各杖九十收贖。奪告身四等。曺允亨父命敎。揚武原從功臣。永安尉異姓四寸親。金益均九代祖詮。靖國功臣。延興府院君六寸親云。竝功議各減一等。各杖八十收贖。奪告身三等。尹在寬十代祖士昕。靖社功臣。柳鎭琡六代祖珩。振武原從功臣云。竝功減一等。各杖七十收贖。奪告身二等。金思羲六代祖命元。平難功臣。慶恩府院君曾孫云。功議各減一等。杖六十收贖。奪告身一等。金衡柱六代祖克勤。寧國原從功臣云。功減一等。杖一百收贖。告身盡行追奪。徒三年定配。而李之珩李象鼎等。無功議云矣。敢啓。傳曰。知道。
정조 7년
李在學。以刑曹言啓曰。卽接訓鍊都監移文。則武藝別監趙擇臣。締結金壽淵羅禧謙等。昏夜酗酒。作挐閭巷。極爲痛駭。依昨年宋大仁等勘律事。旣承下敎。故三漢竝爲移送云矣。罪人趙擇臣。依宋大仁例。決杖六十。洪忠道黃澗縣徒一年定配。卽爲押送。金壽淵羅禧謙等。決杖八十。竝放送之意。敢啓。傳曰。知道。金壽淵亦爲定配所發配。可也。
정조 7년
三司合啓。大司諫尹行元。執義沈基泰。掌令金宗鐸。持平李書九。校理李太亨鄭在信。副校理李泰永。正言宋民載趙弘鎭。修撰吳泰賢洪文泳啓曰。請黜置罪人鄭致達妻爲先還配海島。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。措辭竝見上答曰。不允。兩司合啓。大司諫尹行元。執義沈基泰。掌令金宗鐸。持平李書九。正言宋民載趙弘鎭啓曰。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請島配罪人貞采。亟令王府更爲設鞫。夬正王法。請湖西營獄散配諸罪人等。放送及出陸減等之命。一竝還寢。仍令王府設鞫嚴問。夬施當律。措辭竝見上答曰。不允。府啓。掌令金宗鐸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。海南縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府設鞫嚴問。期於得情。夬正王法。請削板罪人有臣宗甲義駿。竝令王府設鞫嚴問。依律處斷。請康津縣量移罪人趙嵎。亟寢酌處之命。仍令王府設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府拿鞫嚴問。請物故罪人國榮。亟施孥籍之典。請李義翊。更令王府設鞫嚴問。期於得情。請金養淳。亟令王府更爲設鞫。期於得情。請李義直。亟令王府設鞫得情。夬正典刑。請黑山島定配罪人任觀周。亟令王府設鞫嚴問。期於得情。請捕廳罪人煥九。亟令王府。嚴加鞫問。夬正典刑。措辭竝見上答曰。不允。第四件五件十件事。亟停勿煩。院啓。正言趙弘鎭啓曰。請大靜縣爲奴罪人金壽賢。更令王府設鞫嚴問。依律處斷。請興陽縣爲奴罪人。海南縣爲奴罪人金重得。亟命王府設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。請金甲島爲奴罪人克泰。駟川縣定配罪人萬赫。更令王府。嚴鞫得情。夬正王法。請還寢遠配罪人安兼濟放送之命。仍令王府設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。夬施當律。請巨濟府絶島安置罪人朴宗集。亟令王府拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府更爲設鞫。期於得情。各施當律。請島配罪人崔光泰金天欽。亟令王府設鞫得情。夬正典刑。請甲山府竄配罪人洪樂彬。亟令王府設鞫嚴問。施以當律。請義翊。更令王府設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。措辭竝見上答曰。不允。第三件五件事。亟停勿煩。
정조 7년
大司憲朴祐源啓曰。臣姿性鹵莽。言議巽軟。本不合於淸朝風憲之任。而都憲新除。適下於殿座入侍之時。召牌有命。宜卽竭蹶趨承。而第臣人器不稱。勢難冒膺。忙出禁扃。敢違嚴召矣。卽伏聞承宣請推。聖敎截嚴。臣於是驚惶悚蹙。罔知攸措。其何可一刻晏然於臺次乎。請命遞斥臣職。答曰。勿辭。亦勿退待。
정조 7년
掌令李運彬啓曰。臣之言議風采。本不合於淸朝耳目之任。而掌憲新命。適在於常參隔宵之際。雖不得不章皇出肅。而第臣之以前任黃山察訪。解由尙今未出。揆以格例。自在當遞。何可晏然蹲據乎。請命遞斥臣職。
정조 7년
行都承旨鄭昌順坐。行左承旨閔鍾顯坐。行右承旨金尙集坐。左副承旨李在學坐。右副承旨徐龍輔坐直。同副承旨趙興鎭坐直。注書二員未差。假注書徐瀅修仕直申大龜仕。事變假注書金良倜仕。
정조 7년
上在昌德宮。行常參。停經筵。
정조 7년
藥房都提調徐命善。提調徐有隣。副提調鄭昌順啓曰。昨日親臨大政。竟夕酬應。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 7년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
鄭昌順啓曰。兵曹判書李命植牌不進推考傳旨。今方捧入。而今日殿座時。別侍衛不可不備。更卽牌招。何如。傳曰。允。
정조 7년
有政。吏批。判書徐浩修牌不進。參判李敬養進。參議黃昇源進。右副承旨徐龍輔進。
정조 7년
以李頤祥曺遠振爲副修撰。李惟稱爲昌陵令。林濬浩爲敦寧主簿。安山郡守李成祜。永平縣令尹羲厚。仍任事。承傳。軍威縣監李㻋。龍仁縣令朴綏源。相換事。承傳。宗簿直長崔弘毅。禧陵直長徐有豐。相換事。承傳。沈公著爲奉化縣監。崔烜爲保寧縣監。
정조 7년
兵批。行判書李命植呈辭受由。參判柳義養病。參議金憙病。參知尹尙東入直進。同副承旨趙興鎭進。
정조 7년
副護軍姜彝正趙鼎耉李景尹。副司直盧廷良趙錫穆。副司果金宗敬柳鎭九宋圭瑞金麗潤單付。
정조 7년
傳于鄭昌順曰。承旨多窠。政官牌招開政。
정조 7년
鄭昌順啓曰。政官牌招開政事。命下矣。吏曹判書徐浩修呈辭受由。參判李敬養。參議黃昇源。以前任承旨事。罷職不敍及罷職傳旨今方捧入矣。判書所當牌招。而方在受由中。不得循例出牌。何以爲之。敢稟。傳曰。前望單子入之。待下批牌招。使之淸齋。
정조 7년
承旨前望單子入之。金尙集金憙落點。
정조 7년
鄭昌順啓曰。新除授右承旨金尙集。以前任廣州府尹。方在解由未出中。何以爲之。敢稟。傳曰。勿拘。
정조 7년
以吏曹佐郞李集斗下義禁府推考傳旨。傳于金尙集曰。分揀。
정조 7년
以副校理林道浩牌不進罷職傳旨。傳于徐龍輔曰。只推。
정조 7년
以校理李太亨。副校理李泰永牌不建罷職傳旨。傳于徐龍輔曰。只推。
정조 7년
傳于趙興鎭曰。別軍職趙心泰。昌城府使下直。長弓一張。帿弓一張。長箭十五箇。片箭十五箇。筒兒一箇。鳥銃一柄。筒箇一部賜給。
정조 7년
傳于趙興鎭曰。雲峯兼營將具紞下直。長弓一張。長箭一部。片箭一部。筒兒一箇賜給。
정조 7년
以申大坤囚單子。傳于李在學曰。姑爲付過放送。仍令辭朝。
정조 7년
以平安監司雨澤狀啓。傳于趙興鎭曰。稍旱之餘。聞已得雨。民事幸甚。所得雨澤。列邑均霑與否。卿其據實狀聞事。回諭。續見海西狀本。雨澤比關西大不及。亦令更卽詳細狀聞之意。回諭。再明以後。連値齋日。此時邑宰。不可一日滯京。未下直守令。皆令明日辭朝。
정조 7년
傳于徐龍輔曰。明日三處祈雨祭獻官。當待下批分遣。而諸執事勿拘時任三司。依前通融。另加擇差。淸齋與否。仍令摘奸。各別齋沐之意。亦爲申飭。神位版奉詣奉來時。虔誠爲之之意。典祀官發牌。自政院各別嚴飭。祭物精備之意。一體嚴飭。
정조 7년
鄭昌順啓曰。三角山木覓山漢江。遣近侍不卜日明日受香事。命下矣。何承旨進去乎。敢稟。傳曰。三角山都承旨。木覓山左承旨。漢江右承旨進去。
정조 7년
趙興鎭啓曰。監察十三員內。三員未署經。三員未差。今此宗廟永寧殿秋享大祭。三處祈雨祭。無以分排。在前如此之時。有未署經監察。署前行公之例。今亦依此例出仕事。分付。何如。傳曰。允。
정조 7년
傳于趙興鎭曰。明日仁政殿月臺親押後。當爲祗迎。該房知悉。
정조 7년
傳于趙興鎭曰。明日出宮門路。以協陽門爲之。
정조 7년
傳于趙興鎭曰。明日挾輦軍。以弘化門入直軍六十名爲之。
정조 7년
傳于趙興鎭曰。承傳苟簡。番次相妨。宣傳官徐英輔。姑爲改差。承傳宣傳官金爔。仍任前職。
정조 7년
傳于趙興鎭曰。高陽郡守留待。
정조 7년
傳于趙興鎭曰。兵曹參議前望單子入之。
정조 7년
傳于鄭昌順曰。吏房承旨與下直守令。京畿上京守令。藥房都提調提調入侍。
정조 7년
以開城留守農形狀啓。傳于趙興鎭曰。觀此狀本。本府旱災。無異湍坡間云。祈雨祭從近設行之意。令廟堂三懸鈴行會。
정조 7년
傳于趙興鎭曰。坐直承旨入侍。
정조 7년
以全羅監司狀啓。今六月令薦新新稻米。限內不得封進。惶恐待罪事。傳于趙興鎭曰。勿待罪事。回諭。
정조 7년
徐龍輔。以弘文館言啓曰。校理李太亨。副校理李泰永。旣有只推之命。卽爲牌招察任。何如。傳曰。允。
정조 7년
趙興鎭。以弘文館言啓曰。新除授副修撰李頤祥。時在京畿廣州地。副修撰曺遠振。時在驪州地。經筵入番事緊。請斯速乘馹上來事。下諭。傳曰依啓。
정조 7년
李在學。以都摠府言啓曰。今日入直內三廳武兼禁軍及軍兵等。當爲中日習射。而常參相値。不得爲之之意。敢啓。傳曰。知道。
정조 7년
趙興鎭。以禁衛營言啓曰。明日南別營新番軍兵點考。下番軍兵賞格試才設行事。昨已單子啓下。而祈雨祭齋戒之時。試射放等節。不可循例擧行。新番軍兵。則依例點考。下番軍兵。則回糧木分給。何如。傳曰。允。
정조 7년
趙興鎭。以御營廳言啓曰。明日南小營新番軍兵點考。下番軍兵賞試才設行事。昨已啓下。而祈雨祭齋戒之時。砲放等節。不可循例擧行。新番軍兵則依例點考。下番軍兵則回糧木分給。何如。傳曰。允。
정조 7년
趙興鎭。以義禁府言啓曰。咸鏡監司徐有寧狀啓據。刑曹粘目內。慶興前府使趙榮儉。移本府處之事。允下矣。趙榮儉時在任所云。依例發遣府書吏。交代後拿來。何如。傳曰。允。
정조 7년
刑曹啓目。政院書吏徐重煜等。原情云云。傳旨內辭緣。旣已遲晩。自臣曹考律科罪。何如。啓。後勿如是之意。嚴飭分揀放送爲良如敎。